
I. Személyes adatok:

A beszámolót készítő személy neve: Nagy Mihály László

Munkahelye: Vállalkozók és Munkáltatók Országos Szövetsége Békés Megyei Szervezete

Beosztása: elnök

II. Intézményi adatok

Küldő intézmény neve: Békés Megyei Kereskedelmi és Iparkamara

Fogadó intézmény neve: Borgarholtsskóli, Reykjavik

III. Felkészítés:

A szakmai és nyelvi felkészítések a Békés Megyei Kereskedelmi és Iparkamara épületeiben zajlottak. A felkészítések időpontját telefonon egyeztették a kamara munkatársai, majd emailben küldtek meghívót, amelynek csatolmánya volt a projektmenedzsment által a beszámoló elkészítéséhez összeállított szempontrendszer, valamint a kiutazási információk (szállás, transzfer, időpontok, csomag információk stb.).

A kiadott szempontrendszerbe bele volt szerkesztve néhány részlet a megírt pályázati anyagból, amelyekből kiderültek a partnerválasztás okai a projektcélok tükrében.

A felkészítésen megismertük a fogadó intézményt, az izlandi oktatási rendszert, valamint azokat az összefüggéseket, amelyek alapján összehasonlítható a magyar és az izlandi szakképzési rendszer. Megismertük továbbá a tervezett munkaprogramot, és azokat a további intézményeket, amelyekben a csoportot fogadták.

A nyelvi felkészítések célja leginkább a projekt szempontjából lényeges szakmai szókincs áttekintésére szolgált.

A felkészítések vezetői kitértek a legfontosabb gazdasági és kulturális tudnivalókra is, így szélesítve a csoport Izlanddal kapcsolatos ismereteit.

A felkészítések után emailben is megkaptunk minden anyagot.

A felkészítés hasznos volt, legfontosabbnak azt tartottam, hogy időben megkaptunk minden információt, és nem pedig a tanulmányút és a munkaprogram közben kellett ezzel foglalkozni. Már a fentebb említett, a szervezők által készített szempontrendszer is gondolatébresztőként szolgált.

IV. A tanulmányút megvalósítása:

A fogadó Borgarholtsskólival kapcsolatos alapinformációkat és legfontosabb tudnivalókat (képzésstruktúra, fémmegmunkálásra és az autóipari szakmákra specializálódott szakképzés, délutáni felnőttképzési programok, diáklétszám, stb.) már megismerhette a csoport a felkészítések előadásaiból, és a kapott anyagokból. Tudták ezt az izlandi előadók is, így ezekről már csak akkor volt szó, ha az adott téma megértéséhez szükség volt rá, de ezzel feleslegesen nem telt az idő.

[image: ]Vállalkozóként, megyei munkáltatói érdekképviseleti vezetőként több ponton kapcsolódok a magyarországi szakképzésoktatáshoz, szakember utánpótláshoz, ezért számos szempontból hasznosnak találom, hogy megismerkedhettem a Borgarholttskóli programjaival. A fogadó intézmény előadói által elmondottaknál elsősorban az iskola és a helyi munkáltatók együttműködésére voltam kíváncsi, mert véleményem szerint csak úgy küzdhető le az egyre fajsúlyosabb kérdéssé váló szakemberhiány, ha ebben minden érintett a maga eszközeivel is segítő részvételt vállal, egészen a pályaorientációtól a szakképesítés megszerzéséig.

A minél hatékonyabb szakembertoborzás érdekében az iskolában folyó modulrendszerű képzésstruktúra úgy van kialakítva, hogy alkalmazható legyen a különböző társadalmi és oktatási hátterű tanulóknál. Egy félévben 6 vagy 7 tárgyat vesznek fel, és meghatározott kreditszámot kell elérniük ahhoz, hogy folytathassák a tanulmányaikat. Ezt támogatják a megújult oktatási törvények is, amelyek prioritásai úgy lettek megcélozva, hogy találkozzanak a helyi gazdaság által támasztott követelményekkel. Ez azt jelenti, hogy bár kötelező alkalmazni a nemzeti tantervet, de az iskolának széles jogköre van arra, hogy eldöntse, milyen módszerrel adja át a tudásanyagot. Így a helyi együttműködő vállalkozásoknak is van bizonyos beleszólása a képzésbe. Feltűnt számomra, hogy az előadók többször utaltak rá, hogy a vállalkozások folyamatosan kérnek információt az iskolától, saját érdekeiket is felismerve igyekeznek elhelyezni magukat a szakképzési rendszer folyamataiban.

Egy fontos szemléletbeli különbségnek tartom, hogy az egyes problémát jelentő, az iskola által nem befolyásolható körülményekhez is igyekeznek a problémára fókuszáló, feladatokra és célokra lebontható projekteket kidolgozni. Az egyik ilyen külső körülmény a kis létszámú lakosság, amelyből az alacsonyabb gyerekszám fakad. Ennek a feloldása érdekében igyekeznek a lányokat is bevonni a műszaki szakképzésbe és a ’fiús’ szakmák képzésébe, ezzel növelve ezekben a szakmákban a tanulók létszámát, és a piac munkaerőigényének megfelelő output mennyiségét. Kreatív projektcsoport dolgozik olyan kommunikációs terveken, pályaorientációs módszereken, amellyel a beiskolázás előtt álló lányok, valamit azok szülei számára opcióként merül fel a fémipari, vagy autóipari szakmák elsajátítása.

Kiemelten fontosnak tartom, hogy a Borgarholttskóli infrastruktúráját és szakembergárdáját nem csak a középfokú oktatás érdekében használják, hanem délutánonként a felnőttképzés szolgálatába is állítják.

Természetesen itt is szembetűnő, hogy az iskola felszerelései lényegesen jobb anyagi lehetőségekről árulkodnak, de véleményem szerint ez pusztán a helyiek hozzáállása nélkül nem lenne elegendő.

Az intézmény által végzett pályaorientációs tevékenységek fontos részét képezik az iskolában szervezett bemutató órák, általános iskolák látogatása, és ott a középiskola bemutatása, nyílt napok és kiállítások szervezése. A pályaorientációval kapcsolatos további jövőbe mutató kezdeményezés, hogy a vállalkozások is tartanak nyíltnapokat, ahol bemutatják a céget, az ott végzett munkát, körülményeket, stb. Figyelnek, hogy ezeket összehangolják, és egymásra építsék ezek hatását a tanulókra.

A tanulmányút során kiderült, hogy Izlandon is jelen lévő probléma az, amely Békés megyéről és tapasztalatain szerint az egész országról is elmondható, hogy egyes vállalkozások időt és többek között saját erőforrásaikat felhasználva részt vállalnak a jövő szakembereinek képzésében, míg mások ezzel nem foglalkoznak, de mások munkájának eredményéből ugyanúgy hasznot tudnak húzni.

IDAN Szakképzésoktatási Központ

Az izlandi munkaprogram során ellátogattunk az IDAN Szakképzésoktatási Központba. Az IDAN már a projekt megvalósítását megelőző tájékoztatók alkalmával felkeltette az érdeklődésem, mert több érdekképviseleti szervezet együttműködéséből alakult. Ami meglepő volt számomra, hogy nagyfokú, minden fél számára előnyös együttműködés alakult ki a szakszervezetek, munkavállalók és munkaadók között, mert általában az a tapasztalat, hogy minél többen vesznek részt egy ilyen együttműködésben, annál komplikáltabb a megfelelő irány megválasztása. A tény, hogy a működésükhöz szükséges forrásokat saját maguk teremtik elő, jól mutatja, hogy ennek a szervezetnek ez sikerült, és hatékonyan tudnak haladni az általuk kijelölt irányba.

[image: ]Az IDAN-nál fontosnak tartják, hogy a tanulók gyakorlati képzése lehetőség szerint az iskolán kívül történjen, azoknál a vállalkozásoknál, akik számára a szakemberek képzése történik. A pályaorientációban szintén részt vesznek, információs napokat tartana a hiányszakmákról, és a magasabb fizetés ígéretével próbálják felhívni a fiatalok figyelmét a szakképzettség megszerzésének fontosságára.


Oktatási és Képzési Szolgáltatási Központ (ETSC)

Látogatást tettünk továbbá Oktatási és Képzési Szolgáltatási Központban (ETSC). Ez, az IDAN-tól eltérően állami forrásból működik, így az Oktatási, Tudományos és Kulturális Minisztérium által kijelölt projekteket valósítja meg, továbbá oktatási kurzusokat, képzéseket finanszíroz, tanácsadási szolgáltatást nyújt, és az oktatási szolgáltatók akkreditálását hagyja jóvá. A szervezetnél kiemelt jelentőséggel bír a munkaviszonyban álló munkaerő folyamatos képzése is.

Ez jól mutatja, hogy a költségvetést biztosító minisztérium is a gazdaság számára hasznosnak tartja, ha a belföldi munkaerő könnyen mobilizálható, és az esetleges gazdaságban bekövetkező változásokra könnyen tud reagálni. A náluk dolgozó tanácsadók kijárnak a munkáltatókhoz, annak érdekében, hogy személyesen hívják fel a munkavállalók figyelmét arra, hogy képzettségük tekintetében sokkal rosszabb esélyeik vannak, ha megrekednek egy szinten és nem képezik magukat folyamatosan. Emellett a munkaadókat is igyekeznek meggyőzni, hogy a vállalkozásoknak is érdeke, hogy befektessenek a munkavállalóik képzésébe.

[image: ]Az ilyen megkeresések részét képezi az is, hogy felmérik, a vállalkozásoknak várhatóan milyen szakismeretekkel és kompetenciákkal bíró szakemberekre lesz szüksége a jövőben. Ezen információk alapján alakítják a képzési lehetőségeket bemutató saját kiadványaik tartalmát is.

A fentebb már említett kreatív projektszemléletű problémamegoldás körébe tartozik az is, hogy felmérték, a gyerekek pályaválasztási döntéseire leginkább az édesanyáknak van befolyásoló hatása, ezért kommunikációs terveikben rájuk külön figyelmet fordítanak.

Orka Náttúrunnar geotermikus erőmű

A projekt egyik célkitűzése volt a geotermikus energiával és az erre épülő szakképzéssel kapcsolatos ismeretek megszerzése. Ehhez megfelelő alkalmat nyújtott az széleskörű információátadásra kialakított látogatóközponttal ellátott izlandi geotermikus erőmű. Már a felkészítések során is sok szó esett ennek az Izlandon elterjedt megújuló energiaforrásnak a széleskörű felhasználásáról, a helyszínen látva és az előadóktól hallva ez még hatásosabb volt.
Példamutató már maga az innovációt előrevivő találékonyság is, de azt sem szabad elfelejtenünk, hogy az infrastruktúra kiépítéséhez mindenki (állami és magán szektor stb.) igyekezett ebbe befektetni.

A központ lehetőséget adott a műszaki megoldásokkal kapcsolatos ismeretek áttekintésére is. A csoportban rajtam kívül is volt a műszaki mérnöki tudományokban jártas szakember, velük egyetértésben állapítottuk meg, hogy bár kell ehhez az infrastruktúrához egy speciális szakismeret is, de ezen kívül részt tud venni ebben a jelen formájú műszaki szakképzés is.

V. A tanulmányút szakmai menedzsmentje

A tanulmányút szakmai előkészítése és megvalósítása lehetővé tette az előzetes elvárások megvalósulását, és a célkitűzéseim elérését.

A szervező kamara mellett ki kell emelni az Izlandi partner munkáját is, akik végig arra törekedtek, hogy a csoport igényeit is szem előtt tartsák. 

A szakmai programok után minden nap értekezletet tartott a csoport, amelyet diktafonra rögzítettünk. Ezeket a felvételeket a hazaérkezés után a szervezők feltöltötték felhőbe, és letölthetővé tették a csoport számára. Ez a megoldás segített felfrissíteni az emlékeket, és ezzel megírni jelen beszámolót is.

A szervezők arra is figyelmet fordítottak, hogy a már emlegetett, izlandiakra jellemző munkakultúrát, látásmódot és a megoldásokra váró feladatokhoz való hozzáállást is helyi szinten megismerjük a szervezett kulturális programokon keresztül.


VI. Javaslat

Érdekképviseleti munkámból adódóan sok vállalkozással állok kapcsolatban. Számukra be fogom mutatni, hogy egy szintén munkaerőhiánnyal küzdő európai gazdaságban a vállalkozások nem csupán az államilag erre a feladatra kijelölt szervezetekre hagyatkoznak a pályaorientáció esetén, hanem maguk is keresik az alkalmat, hogy részt vegyenek benne.
Ez természetesen hatékonyabban működhet, ha valamilyen ösztönző rendszer kerül mögé a törvényhozás részéről. Erre javaslatot készíteni azokban a szakmai műhelyekben lehet, amelyekben a tanulmányút résztvevői is dolgoznak. Ennek hatékonyságát segítheti, hogy a kamarák folyamatosan javaslatokat tehetnek, és véleményezhetik a szakképzés törvényi szabályozását. Ennek megfontolását is érdemes napirendre venni ezek megtárgyalásánál.
A helyi szakképzett munkaerőhiányra nálunk is enyhítő orvosságot jelenthet, ha szemléletváltással nálunk is némileg szembemegyünk az uralkodó szemlélettel, és mi is elkezdjük a műszaki szakképzésbe jelentkezők közé lányokat toborozni. Ehhez jó mintákat láttunk Izlandon, véleményem szerint ezek adaptálhatók a Békés megyei helyzetre is.
Magyarországról elmondható, hogy itt sajnos gyakran csak a pillanatnyi megoldást keressük, de nem gondolunk bele, hogy hogyan szélesíthető ez ki a jövőben. Nagy probléma a megyei szinten, de legjobb tudomásom szerint ez országos szinten is így van, hogy elsősorban rövid távon gondolkodnak a vállalkozások problémáik megoldásában. A „következő lépés” meghatározása már általában elmarad a tervezésnél. Izland esetében példaértékű, hogy gazdaságuk egyik legfontosabb elemét, a geotermikus energiát, és az e köré épült ipart igyekeznek több szinten is saját hasznukra fordítani. Nem csak az országon belül használják ki ezt, hanem megkeresik azokat a külföldön lévő területeket, ahol szintén megfelelők az adottságok a geotermikus energiával kapcsolatos fejlesztések megvalósítására, és igyekeznek oda exportálni a megszerzett szakértelmüket, saját vállalkozásaikat és szakembereiket előnybe hozva.
Tudjuk, hogy ezen energiaforrás esetében hazánknak is nagy lehetőségei vannak, ezt már felismertük, de ahogy kiderült számunkra Izlandon, egy kis gazdaságnak már a következő lépésre is koncentrálnia kell, hogy a biztosítva legyen továbbfejlődés és a méretgazdaságosság is.
Véleményem szerint ezen a piacon megférhet egymás mellett több szereplő is, ha Magyarország ebbe az irányba kíván elindulni, akkor már csak a döntés és a terv elkészítése, majd megvalósítása hiányzik.

